বাড়ির সামনে মুদি এবং দর্জির দোকান। আর তার আড়ালেই ভিতরের একটি গোপন ঘরে ছিল অস্ত্রের কারখানা! গৃহকর্তার নির্দেশে বাড়ির লোকেরাও ঢুকতে পারতেন না সেই কুঠুরিতে। ঘুণাক্ষরে টের পাননি প্রতিবেশীরাও। ফলে রমরমিয়ে অস্ত্রব্যবসা চালাতে কোনও অসুবিধে হয়নি দক্ষিণ ২৪ পরগনার রবীন্দ্রনগরের কানখুলির বাসিন্দা আফতাব হুসেনের।
সূত্র মারফত খবর পেয়ে মঙ্গলবার আফতাবের অস্ত্র কারখানায় পুলিশ হানা দিয়েছিল। গ্রেফতার হয় আফতাব-সহ পাঁচজন। পুলিশ সূত্রে খবর, কানখুলির নতুন বস্তিতে বছর পাঁচেক আগে বাড়ি তৈরি করেছিল আফতাব। তার আগে পার্ক সার্কাসে পরিবার নিয়ে বাড়ি ভাড়া করে থাকত সে। রবীন্দ্রনগরে আসার পরে আফতাব বাড়ির সামনে মুদির দোকান এবং দর্জির কাজ শুরু করে। তার দুই ছেলেও বাবার সঙ্গে ব্যবসায় যুক্ত হয়। 
দক্ষিণ ২৪ পরগনার পুলিশ সুপার সুনীল চৌধুরী বুধবার বলেন, ‘‘ধৃত পাঁচজনের মধ্যে চারজনই বিহারের মুঙ্গেরের বাসিন্দা। এরা বিহার এবং এ রাজ্যের কয়েক’টি জেলায় অস্ত্র সরবরাহ করত। আর কোনও রাজ্যের সঙ্গে যোগসূত্র ছিল কি না, তদন্ত করে দেখা হচ্ছে। আফতাবই দলের মাস্টারমাইন্ড।’’
পুলিশের একটি সূত্র জানাচ্ছে, এক বছর আগে স্ত্রী ক্যানসারে মারা যাওয়ার পরে দুই ছেলে আলতাব এবং মেহতাবের সঙ্গে আফতাবের দূরত্ব বাড়ে। দিনের শেষে বাবার থেকে ২০০ টাকা করে নিতেন ছেলেরা। এমনকী, আফতাবের বাড়ি ছেড়ে অদূরে ইমলিতলায় থাকতে শুরু করেছিলেন তাঁরা। আফতাবের সঙ্গে থাকত তার মেয়ে এবং আট বছরের ছোট ছেলে।
 
আরও পড়ুন...  
জলাতঙ্ক বোমাতঙ্কে হাওড়া জেরবার  
বিধাননগর পুরসভা এলাকায় ডেঙ্গিতে মৃত্যু আরও একজনের
বড় ছেলে আলতাফের কথায়, ‘‘বাড়ির সঙ্গে লাগোয়া দর্জির দোকানে কাজ করতাম। তাছাড়া মুদির দোকানও সামলাতাম। পুলিশ যে ঘর থেকে অস্ত্র উদ্ধার করেছে সেই ঘরে আমরা কেউ ঢুকতে পারতাম না। শুধু ঠোকাঠুকির আওয়াজ পেতাম। এই প্রসঙ্গে বাবাকে একাধিক জানতে চাইলেও উত্তর পাইনি।’’ 
বাড়ির সামনে রাস্তার ওপর মুদির দোকান। কেনাকাটার জন্য মানুষের অনবরত যাতায়াত। তবুও কেন প্রতিবেশীরা জানতে পারেননি কারখানার অস্তিত্ব! এলাকার বাসিন্দা রফিক মণ্ডল এদিন বলেন, ‘‘প্রায় প্রতিদিনই কিছু না কিছু কিনতে যেতাম। দোকানে গান বাজত। তার মধ্যেও লোহা কাটার শব্দ পেতাম। সন্দেহের বশে জানতে চাইলে আফতাব বলত, ঘরে কাজ হচ্ছে।’’ 
সম্প্রতি প্রায় ৬০ হাজার টাকা দিয়ে একটি উট কিনে নিয়ে এসেছিল আফতাব। তবে এত টাকা দিয়ে উট কিনে আনায় সন্দেহ জেগেছিল প্রতিবেশীদের মনে। তবে এদিন এ প্রসঙ্গে আলতাব বলেন, ‘‘মায়ের ইচ্ছা ছিল। সে কারণেই ঈদের জন্য ‌উট কেনা হয়েছে।’’
অন্যদিকে, আফতাব-সহ পাঁচজন অভিযুক্তকে এদিন ১০ দিনের পুলিশি হেফাজতের নির্দেশ দেয় আলিপুর আদালত। মামলার শুনানিতে সরকারি আইনজীবী অমিত রায় বলেন, ‘‘তদন্তের প্রয়োজন আছে। অনেক অস্ত্র উদ্ধার করা হয়েছে। আরও পাওয়া যেতে পারে!’’
দেখুন ভিডিও... 
সাংবাদিক বৈঠকে সুমিত চৌধুরী—১   

সাংবাদিক বৈঠকে সুমিত চৌধুরী—২ 

সাংবাদিক বৈঠকে সুমিত চৌধুরী—৩